Publication: Magyar Közlöny
Issue: MK-2000-3 (Year: 2000, Number: 3)
Era: 1990-2004
Section: felülvizsgálati eljárás tárgyát képező jogkérdés tekintetében jogegységi eljárást kezdeményezett a bíróságok szervezetéről és igazgatásáról szóló 1997. évi LXVI. törvény
Paragraph Index: 9

felülvizsgálati eljárás tárgyát képező jogkérdés tekintetében jogegységi eljárást kezdeményezett a bíróságok szervezetéről és igazgatásáról szóló 1997. évi LXVI. törvény (Bszi.) 29. §-a (1) bekezdésének b) pontja és (2) bekezdése alapján. A végzés indokolása szerint a Legfelsőbb Bíróság gyakorlatában ellentétes álláspontok alakultak ki abban a kérdésben, hogy ha privatizációs pályázat alapján kötött szerződést a pályázatban foglaltak, illetőleg a pályázatra vonatkozó jogszabály megsértésére hivatkozással egy másik pályázó „megtámad”, a keresetlevél bírói út hiánya miatt idézés kibocsátása nélküli elutasításának vagy a kereset kereshetőségi jog hiányában való elutasításának, illetőleg érdemben történő vizsgálatának van helye. II. A Bszi. 30. §-ának (2) bekezdése alapján hét tagból álló jogegységi tanács nem nyilvános ülésén a legfőbb ügyész képviselője felszólalásában a következőket fejtette ki. Bármely szerződés semmisségének a megállapítása kizárólag a bíróság hatáskörébe tartozik. A privatizációs szerződések érvényességét a Ptk. alapján kell megítélni. A pályázati eljárásban való részvétel ténye önmagában megalapozza a felperes jogi érdekeltségét és így kereshetőségi jogát annak ellenére, hogy a felperes pernyertessége esetén sem léphet az eredeti szerződő fél helyébe. Minden pályázónak jogi érdeke fűződik ugyanis az azonos eséllyel történő részvételhez, a pályázatok szabályszerű elbírálásához. A pályázati eljárásban részt vett felperes keresetét tehát érdemben kell megvizsgálni. Ha az érdemi vizsgálat alapján megállapítható a pályázatban foglaltak, illetőleg a pályázatra vonatkozó jogszabályok megsértése, akkor sor kerülhet a megkötött szerződés semmisségének a megállapítására jogszabályba ütközés, jogszabály megkerülésére irányultság, vagy akár jóerkölcsbe ütközés címén is. Ha viszont a kereset alaptalannak bizonyul, érdemben való elutasításának van helye. III.

Source: https://magyarkozlony.hu/hivatalos-lapok/21b41b1db74748c91347202b98f6b19d245d1787/dokumentumok/dd95cc9b8850dd35ae52f020bf15519af570b769/letoltes